ምስግጋር፦ ቤት ትምህርቲ ብጽቡቕ ምጅማር

ስድራ ቤታት ንጸብጻብ ምስግጋር ትምህርትን ዕቤትን ንምምላእ ዝሕግዘን መምርሒ

## ትምህርቲ ብጽቡቕ ምጅማር ኣገዳሲ ዝዀነ ስለምንታይ እዩ፧

ትምህርቲ ብጽቡቕ ምጅማር ንውሉድኩም ኣብ ትምህርቱን ኣብ ኵለንተናዊ ጥዕናኡን ዝሓሸ ውጽኢት ክረክብ ይሕግዞ እዩ። እዚ ዝስዕብ ጥቕሚ ኣለዎ፦

* ትምህርቶምን ዕቤቶምን ከይኰላለፍ ይሕግዝ
* ውሉድኩም ድሕንነትን ምትእምማንን ክስምዖ፡ ምስ ካልኦት ድማ ጽቡቕ ርክብ ክህልዎ ይሕግዝ
* ሓቦ ምግባር የተባብዕ።

## ጸብጻብ ምስግጋር ትምህርትን ዕቤትን እንታይ እዩ፧

ጸብጻብ ምስግጋር ትምህርትን ዕቤትን (ጸብጻብ ምስግጋር ተባሂሉ ዝፍለጥ) ንነፍሲ ወከፍ ቆልዓ ካብ ኣጸደ ህጻናት ናብ ቤት ትምህርቲ ክሰጋገር ከሎ ዝጸሓፈሉ እዩ። ጸብጻብ ምስግጋር፡ እተፈላለያ ኣገልግሎታትን ኣብያተ ትምህርትን ስድራ ቤታትን ሓበሬታ ኽለዋወጣ ቐሊል ይገብረለን እዩ።

ጸብጻብ ምስግጋር ውሉድኩም እዚ ዝስዕብ የጠቓልል፦

* ስምን ዕለተ ልደትን ስእልን ውሉድኩም
* ስምኩምን ክትርከቡሉ እትኽእሉ ኣድራሻን
* ስምን ክርከቡሉ ዝኽእሉ ኣድራሻን ናይቶም ኣገልግሎት ኣጸደ ህጻናት ዝህቡን ካልኦት ንውሉድኩም ዝድግፉ ዘለዉ ሰብ ሞያን።
* ሓበሬታ ብዛዕባ ክእለታት ውሉድኩምን ንሱ ዝግደሰሉ ነገራትን
* ንትምህርቲ ውሉድኩም ዝድግፍ ሜላታት ትምህርቲ።

እዚ ሓበሬታ እዚ ንመምህር እቲ ውሉድኩም፡ ንውሉድኩም ክፈልጦን ንትምህርቱ መደብ ከውጽእን ይሕግዞ እዩ። ብዘይካዚ፡ እቲ ጸብጻብ ምስግጋር፡ ብዛዕባ ትምህርቲ ውሉድኩም ክትርድኡን ክትመያየጡን፡ ንውሉድኩም ድማ ኽትድግፍዎ ክሕግዘኩም ይኽእል እዩ።

ውሉድኩም ድሕሪ ሰዓታት ትምህርቲ ኽንክን ናብ ዝህብ ኣገልግሎት (OSHC) ዝኸይድ እንተ ዀይኑ፡ ኣገልግሎት OSHC እውን ቅዳሕ እቲ ጸብጻብ ምስግጋር ክውሃቦ እዩ።

ጸብጻብ ምስግጋር ውሉድኩም ነዚ ዝስዕብ ይሕግዝ፦

* ብዛዕባ እቲ ንውሉድኩም ዘገድሶ ነገራት መደብ ምውጻእ
* ውሉድኩም ካብ ኣጸደ ህጻናት ናብ ቤት ትምህርቲ ብምቹእ መገዲ ኽሰጋገር።

## ኣብ ጸብጻብ ምስግጋር ዘለኩም ኣበርክቶ

ኣብ ጸብጻብ ምስግጋር ኣበርክቶ ብምግባር ውሉድኩም ኣብ ትምህርቲ ጽቡቕ ጅመራ ንኽህልዎ ኽትሕግዙ ትኽእሉ ኢኹም።

ጸብጻብ ምስግጋር፡ እተፈላለዩ ሰባት ዝመልእዎ ኽፋላት ኣለዎ፦

**ክፋል 1 ከምኡ እውን 1.1** ብመምህር ኣጸደ ህጻናት ውሉድኩም እዩ ዝምላእ።

**ክፋል 1.2** ውሉድኩም ዝሕታለ ዕቤት ወይ ስንክልና እንተ ኣልይዎ ብመምህር ኣጸደ ህጻናት ውሉድኩም ክምላእ ይኽእል እዩ። ንውሉድኩም ደገፍ ዝህቡ ካልኦት ሰብ ሞያ ኣጸደ ህጻናት እውን ኣበርክቶ ኽገብሩ ይኽእሉ እዮም።

**ክፋል 2፦ እቲ ቖልዓ** ውሉድኩም ዝመልኦ ዀይኑ፡ ብሓገዝ ንሱ ዝፈልጦ እኹል ሰብ፡ ከም እኒ ንስኹም ወይ ናይ ኣጸደ ህጻናት መምህሩ ይመልኦ።

**ክፋል 3፦ እታ ስድራ ቤት** እዚ ንስኻትኩም እትመልእዎ እዩ። ብዛዕባ እዚ ዝስዕብ ነገራት ዘለኩም ኣገዳሲ ርእይቶ ይሓትት፦

* ንውሉድኩም ዘገድሶ ነገራት
* ብዛዕባ ተስፋኹምን ድሌትኩምን ሸቶታትኩምን ውሉድኩም ኣብ ቤት ትምህርቲ።

እዚ ሓበሬታ እዚ ንመምህር ውሉድኩም (እንተ ኣልይዎ ኸኣ ንናይ OSHC መምህሩ) ምሳኻትኩምን ምስ ውሉድኩምን ክረዳዳእ፡ ንትምህርትን ዕቤትን ውሉድኩም ድማ ክድግፍ ክሕግዞ ይኽእል እዩ።

## ዝቕጽል እንታይ እዩ፧

ነቲ ዝመላእኩምዎ ኽፋል 3 (ንውሉድኩም ሓጊዝኩምዎ እንተ ዄንኩም ድማ ኽፋል 2) ናብቲ ናይ ውሉድኩም መምህር ኣጸደ ህጻናት ምለስዎ።

ንኹሉ እቲ ኽፋላት ጸብጻብ ምስግጋር ብሓደ ኣጣሚሮም ነቲ ቕዳሑ ነዞም ዝስዕቡ ኽህቡ እዮም፦

* ንዓኹም
* ንናይ መጻኢ ቤት ትምህርቲ ውሉድኩም
* ውሉድኩም ኣለዎ እንተ ዀይኑ፡ ንናይ ውሉድኩም ኣገልግሎት OSHC።

ገና ቤት ትምህርቲ ዘይመረጽኩም እንተ ዄንኩም፡ ካልኣይ ቅዳሕ እቲ ጸብጻብ ምስግጋር ክውሃበኩም እዩ። ንውሉድኩም ከተመዝግብዎ ኸለኹም ነዚ ቕዳሕ እዚ ነታ ቤት ትምህርቲ ክትህብዋ ትኽእሉ ኢኹም።

ንኽፋል 3 እንተ ዘይመሊእኩምዎ እውን፡ እቲ መምህር ኣጸደ ህጻናት ነቲ እተመልአ ዝተረፈ ኽፋል እቲ ጸብጻብ ምስግጋር ናባኹም፡ ናብ ቤት ትምህርቲ ውሉድኩም፡ ውሉድኩም ኣለዎ እንተ ዀይኑ ኸኣ፡ ናብ ኣገልግሎት OSHC ከመሓላልፎ እዩ።

ኣብ ጸብጻብ ኣገልግሎት ዘሎ ሓበሬታ ናብ ኻልኦት ምሕላፍ ንውሉዳት ናብ ቤት ትምህርቲ ብዕዉት መገዲ ኽሰጋገሩ ይሕግዞም። ይኹን እምበር፡ ጸብጻብ ምስግጋር ናብ ቤት ትምህርቲ ውሉድኩም ክመሓላለፍ እንተ ዘይደሊኹም፡ ምስ መምህር ውሉድኩም ተዘራረቡ።

ሓድሓደ ግዜ ሰብ ሞያ ትምህርትን ክንክንን ቪክቶርያ ንኹለንተናዊ ጥዕና ወይ ድሕንነት ቆልዑ ንምዕቋብ ሓበሬታ ኸካፍሉ የድልዮም እዩ። ኣገልግሎት ኣጸደ ህጻናት ነቲ ምስ ኽንክን፡ ኣፈላላይ ዘይምግባር፡ ናይ ስራሕ ጥዕናን ድሕንነትን፡ ኵለንተናዊ ጥዕናን ድሕንነትን ውሉድ ዝተሓሓዝ ግዴታ ንምፍጻም ኣድላዪ ኣብ ዝዀነሉ እዋን ብዛዕባ ውሉድኩምን ስድራ ቤትኩምን ሓበሬታ ኸመሓላልፍ ከድልዮ ይኽእል እዩ። ንተወሳኺ ሓበሬታ ናብዚ እቶ <https://www.vic.gov.au/information-sharing-schemes-and-the-maram-framework>

# ንተወሳኺ ሓበሬታ

ናብዚ [www.education.vic.gov.au/transitiontoschool](http://www.education.vic.gov.au/transitiontoschool) እቶ

እዚ ሰነድ እዚ ብእተፈላለየ ቛንቋታት ኣብ [www.education.vic.gov.au/transitiontoschool](http://www.education.vic.gov.au/transitiontoschool) ይርከብ እዩ።